9. ΝΟΜΟΣ υπ’ αριθ. 577 της 7/15 Απρ. 1977 (ΦΕΚ Α΄ 106) Περί απαλλαγής των Γεωργικών Οργανώσεων εξ υποχρεώσεως προς καταβολήν ασφαλιστικών εισφορών δια την αναγνώρισιν χρόνου υπηρεσίας απολυθέντων και επανελθόντων υπαλλήλων των και επιβολής εισφοράς υπέρ του Ταμείου Συντάξεως Προσωπικού Γεωργικών Συνεταιρικών Οργανώσεων. Άρθρ.1.Εργοδόται, το προσωπικόν των οποίων υπόκειται εις την ασφάλισιν του Ταμείου Συντάξεως και Προνοίας Προσωπικού Γεωργικών Συνεταιρικών Οργανώσεων (ΤΑΥΣΟ), απαλλάσσονται της υποχρεώσεως καταβολής εισφορών, οφειλομένων προς το Ταμείον τούτο δια την αναγνώρισιν του εκτός υπηρεσίας χρόνου του προσωπικού των, του απολυθέντος εκ της υπηρεσίας από 21 Απρ. 1967 μέχρι 23 Ιουλ. 1974 και επανελθόντος εις ταύτην κατ’ εφαρμογήν των Ν.Δ. 66/1974 «περί αποκαταστάσεως της νομιμότητος εις τας πάσης μορφής και βαθμού Γεωργικάς Συνεταιρικάς Οργανώσεις, Εταιρίας και Κοινοπραξίας αυτών, ΠΑΣΕΓΕΣ και άλλων τινών διατάξεων» και Ν.Δ. 76/1974 «περί επαναφοράς απολυθέντων ή εξαναγκασθέντων εις παραίτησιν υπαλλήλων, αποκαταστάσεως υποβιβασθέντων και ρυθμίσεως συναφών θεμάτων», ως τούτο συνεπληρώθη και ετροποποιήθη υπό του Ν.Δ. 168/1974. Άρθρ.2.-1.Επιβάλλεται υπέρ του Ταμείου Συντάξεως και Προνοίας Προσωπικού των Γεωργικών Συνεταιρικών Οργανώσεων. α)Εισφορά εξ ενός λεπτού της δραχμής ανά χιλιόγραμμον επί των υπό των Γεωργικών Συνεταιρικών Οργανώσεων δια λογαριασμόν και εντολή του Ελληνικού Δημοσίου συγκεντρουμένων γεωργικών προϊόντων.  β)Εισφορά εκ δύο λεπτών της δραχμής ανά χιλιόγραμμον επί των υπό της ΑΤΕ διαχειριζομένων πάσης φύσεως γεωργικών εφοδίων (συμπεριλαμβανομένων και λιπασμάτων). 2.Η υπό στοιχ. α΄ εισφορά εισπράττεται υπό της ΑΤΕ υπέρ του ΤΑΥΣΟ κατά την πληρωμήν υπό ταύτης εις τον παραγωγόν της αξίας των προϊόντων του. Η υπό στοιχ. β΄ εισφορά προστίθεται επί της τιμής των εφοδίων, συνεισπράττεται μετ’ αυτής υπό της ΑΤΕ και αποδίδεται εις το Τ.Α.Υ.Σ.Ο. ανά εξάμηνον. 3.Πάσα λεπτομέρεια, αφορώσα εις την εφαρμογήν του παρόντος νόμου, ρυθμίζεται δια κοινών αποφάσεων των αρμοδίων καθ’ ύλην Υπουργών. Άρθρ.3.-Η ισχύς του παρόντος άρχεται ένα μήνα μετά την δημοσίευσίν του εις την Εφημερίδα της Κυβερνήσεως. 39.Η.β.7-9 Ταμείο Συντ.& Επικ.Ασφ.Προσωπικού Γεωργ.Συνετ.Οργανώσεων(ΤΣΕΑΠΓΣΟ) 76 